Document ID: 32011R1114

РЕГЛАМЕНТ ЗА ИЗПЪЛНЕНИЕ (ЕС) № 1114/2011 НА КОМИСИЯТА
от 4 ноември 2011 година
за отмяна на Регламент (ЕО) № 601/2008 относно защитните мерки, прилагани към някои рибни продукти, внесени от Габон и предназначени за консумация от човека
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б) от него,
като има предвид, че:
(1)
Регламент (ЕО) № 601/2008 на Комисията (2) се прилага за някои рибни продукти с произход от Габон, предназначени за консумация от човека. В него се предвижда, че всяка пратка, съдържаща посочените рибни продукти, се подлага на лабораторни проверки, за да се гарантира, че те отговарят на съответните пределни стойности за тежки метали и сулфити, установени съответно в Регламент (ЕО) № 1881/2006 на Комисията от 19 декември 2006 г. за определяне на максимално допустимите количества на някои замърсители в храните (3) и в Директива № 95/2/ЕО на Европейския парламент и на Съвета от 20 февруари 1995 г. относно добавките в храни, различни от оцветители и подсладители (4). Тези защитни мерки бяха предприети, след като при проведена през 2007 г. инспекция от Комисията бяха констатирани значителни пропуски в прилаганата от Габон система за мониторинг.
(2)
През юли 2010 г. Хранителната и ветеринарна служба извърши последваща инспекция в Габон, за да направи оценка на въведената система за мониторинг, с която се регулира производството на рибни продукти, предназначени за износ за Съюза. Извършилият инспекцията екип констатира подобрения в законодателството, процедурите за официален контрол и работата на лабораториите. Беше отправена серия от препоръки, с които Габон се съобрази впоследствие. В допълнение осъществяваните в Габон предекспортни проверки вече осигуряват достатъчно гаранции за разрешаване на износа за Съюза на рибни продукти, предназначени за консумация от човека.
(3)
Тъй като проверките, предвидени в Регламент (ЕО) № 601/2008, вече не са необходими, посоченият регламент следва да бъде отменен.
(4)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 601/2008 се отменя.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички дърави-членки.
Съставено в Брюксел на 4 ноември 2011 година.

Labels: 1
20
0
3
6
18